[pic] | COMISIA COMUNITĂŢILOR EUROPENE |

Bruxelles, 5.5.2009

COM(2009) 216 final

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Organizației pentru conservarea somonului din Atlanticul de Nord

EXPUNERE DE MOTIVE

În conformitate cu articolul 300 alineatul (2) al doilea paragraf din Tratatul CE, pozițiile care urmează să fie adoptate în numele Comunității în cadrul organizațiilor regionale de gestionare a pescuitului atunci când acestea sunt invitate să adopte decizii care au efecte juridice, cu excepția deciziilor de completare sau de modificare a cadrului lor instituțional, trebuie să fie stabilite de Consiliu, hotărând cu majoritate calificată la propunerea Comisiei.

Având în vedere această obligație și în conformitate cu decizii similare ale Consiliului privind Comisia internațională pentru conservarea tonului din Oceanul Atlantic, Comisia generală pentru pescuit în Marea Mediterană și Comisia pentru tonul din Oceanul Indian, precum și cu propuneri similare ale Comisiei Europene pentru alte organizații regionale de gestionare a pescuitului, Comisia Europeană propune prezenta decizie de stabilire a poziției care urmează să fie adoptată de Comunitate în cadrul Organizației pentru conservarea somonului din Atlanticul de Nord. Prezenta propunere are la bază aceeași abordare ca cea adoptată pentru alte organizații regionale de gestionare a pescuitului în vederea asigurării coerenței.

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Organizației pentru conservarea somonului din Atlanticul de Nord

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) al doilea paragraf,

având în vedere propunerea Comisiei,

întrucât:

(1) Articolul 33 din Tratatul CE, coroborat cu articolul 32, prevede că unul dintre obiectivele politicii comune în domeniul pescuitului este garantarea siguranței aprovizionărilor. Regulamentul CE) nr. 2371/2002[1] prevede că Comunitatea adoptă o abordare atentă atunci când ia măsuri menite să protejeze și să conserve resursele acvatice vii, să asigure exploatarea durabilă a acestora și să reducă impactul activităților de pescuit asupra ecosistemelor marine. Regulamentul prevede, de asemenea, că Comunitatea trebuie să urmărească o aplicare progresivă a unei metode de gestionare a pescuitului bazate pe ecosistem și să contribuie la rentabilizarea activităților de pescuit în cadrul unui sector al pescuitului și acvaculturii competitiv și viabil din punct de vedere economic, asigurând astfel un nivel de trai decent pentru cei care depind de activitățile de pescuit și ținând seama de interesele consumatorilor.

(2) Comunitatea Europeană a aprobat, prin Decizia (CE) nr. 886/82[2], Convenția pentru conservarea somonului în Atlanticul de Nord, prin care s-a instituit Organizația pentru conservarea somonului din Atlanticul de Nord (NASCO). În cadrul NASCO există trei comisii regionale care ar putea adopta măsuri de reglementare privind stocurile de somon care fac obiectul Convenției. Aceste măsuri ar putea deveni obligatorii pentru Comunitate.

(3) În temeiul articolului 300 alineatul (2) al doilea paragraf din Tratatul CE, poziția Comunității în cadrul organismelor create prin acorduri regionale în domeniul pescuitului care sunt invitate să adopte decizii care au efecte juridice, dar nu modifică cadrul instituțional al acordurilor în cauză, trebuie să fie adoptată cu majoritate calificată prin decizia Consiliului, la propunerea Comisiei,

DECIDE:

Articolul 1

Poziția care urmează să fie adoptată în numele Comunității în cadrul Organizației pentru conservarea somonului din Atlanticul de Nord atunci când comisiile menționate sunt invitate să adopte decizii având efecte juridice este stabilită în anexa la prezenta decizie.

Articolul 2

Poziția Comunității stabilită în anexa la prezenta decizie este evaluată și, după caz, revizuită de către Consiliu la propunerea Comisiei, cel târziu până la reuniunea anuală a Organizației pentru conservarea somonului din Atlanticul de Nord din 2014.

Adoptată la Bruxelles,

Pentru Consiliu

Președintele

ANEXĂ

Poziția Comunității în cadrul Organizației pentru conservarea somonului din Atlanticul de Nord

1. PRINCIPII

În cadrul NASCO, Comunitatea Europeană:

(a) acționează în conformitate cu obiectivele urmărite de Comunitate în cadrul politicii comune în domeniul pescuitului, bazându-se cu precădere pe principiul precauției, pentru a asigura exploatarea durabilă a resurselor de somon, pentru a promova aplicarea progresivă a unei metode de gestionare a pescuitului bazate pe ecosistem și pentru a reduce la minimum impactul activităților de pescuit asupra ecosistemelor marine, precum și pe promovarea unui sector comunitar al pescuitului eficient și competitiv care să asigure un nivel de trai decent pentru cei care depind de activitățile de pescuit, ținând seama de interesele consumatorilor;

(b) Garantează că măsurile NASCO sunt în conformitate cu obiectivele Convenției pentru conservarea somonului în Atlanticul de Nord;

(c) garantează că măsurile NASCO respectă legislația internațională și, în special, prevederile Convenției ONU cu privire la dreptul mării, Acordul ONU cu privire la conservarea și gestionarea stocurilor transzonale și a stocurilor de pești mari migratori, precum și Acordul de promovare a respectării măsurilor internaționale de conservare și de gestionare de către navele de pescuit în marea liberă;

(d) promovează poziții coerente în cadrul organizațiilor regionale de gestionare a pescuitului;

(e) urmărește sinergia cu politica Comunității în cadrul relațiilor bilaterale cu țări terțe în domeniul pescuitului și asigură coerența cu politica în domeniul relațiilor externe;

(f) garantează respectarea angajamentelor internaționale ale Comunității.

2. Orientări

Comunitatea Europeană face eforturi, dacă este necesar, pentru a sprijini adoptarea de către NASCO a următoarelor acțiuni:

(a) măsuri stricte de conservare și de gestionare care să permită dezvoltarea durabilă pe termen lung a resurselor de somon și să ia în considerație cele mai bune recomandări disponibile;

(b) măsuri care să asigure protecția habitatelor vulnerabile și refacerea acelor habitate care permit restabilirea stocurilor de somon sălbatic acolo unde acestea nu există în prezent;

(c) elaborarea și introducerea de măsuri, în asociație cu sectorul acvicol al somonului, care să reducă până aproape de zero posibilitatea evadării somonilor de crescătorie; atenuarea interacțiunilor genetice sau a altor interacțiuni biologice ale activităților de sporire a stocurilor de somon, inclusiv popularea intensivă și transferurile; reducerea la minimum a riscului de transmitere de boli și de paraziți stocurilor de somon sălbatic, în urma activităților acvicole; protecția față de eventualele efecte negative ale salmonidelor transgenice asupra stocurilor de somon sălbatic;

(d) acceptarea cererilor de aderare la NASCO din partea la țărilor unde se practică un pescuit responsabil.

[1] JO L 358, 31.12.2002, p. 59.

[2] JO L 378, 31.12.1982, p. 24.